આ સંદર્ભમાં બોલતા ડૉ. નીલેશ બક્ષીએ મિડ-ડે LOCALને કહ્યું હતું કે ‘આ વિશે અસંખ્ય ફરિયાદ કરવામાં આવી હતી, પણ કોઈ એના વિશે ખાસ ધ્યાન આપતું નથી. આ સમસ્યાના નિરાકરણ માટે અહીંના વિધાનસભ્ય મંગલપ્રભાત લોઢા સાથે એ સમયે અમારી બેઠક થઈ હતી. એ બેઠક દરમ્યાન અમે અમારી ફરિયાદ રજૂ કરી હતી અને તેમણે સ્થાનિક નગરસેવકને પગલાં લેવા જણાવ્યું હતું. ત્યાર બાદ સ્થાનિક નગરસેવકે વૉર્ડ-ઑફિસર અને ગાર્ડન-ઑફિસરને આદેશ આપ્યો હતો. ત્યાર બાદ તેઓ મેદાનમાં આવીને સર્વે કરી ગયા હતા. ત્યાર બાદ અમને આશા થઈ કે આટલી ફરિયાદનું કોઈ પરિણામ આવશે. આ બેઠકને એક વર્ષ થવા આવ્યું પણ કોઈ એક વાર જોવા પણ આવ્યું નથી. સોસાયટીના લોકોના ઘરમાં આ માટી ઊડીને જાય છે. કોઈ પણ ત્યાં ઊભું રહે તો કપડાં પણ લાલ થઈ જાય છે. આ માટી રોજેરોજ આસપાસના લોકોના ઘરમાં અને પાસે આવેલી સ્કૂલમાં ઊડતાં સ્વાસ્થ્ય માટે ખૂબ ખરાબ છે. આ વિશે સુધરાઈએ હવે તો કંઈ પગલાં લેવાં અનિવાર્ય છે.’